input: KOMISIJAS DIREKTĪVA 2014/93/ES
  (2014. gada 18. jūlijs),
  ar ko groza Padomes Direktīvu 96/98/EK par kuģu aprīkojumu
  (Dokuments attiecas uz EEZ)
  EIROPAS KOMISIJA,
  ņemot vērā Līgumu par Eiropas Savienības darbību,
  ņemot vērā Padomes 1996. gada 20. decembra Direktīvu 96/98/EK par kuģu aprīkojumu (1) un jo īpaši tās 17. pantu,
  tā kā:
  (1)
  Direktīvas 96/98/EK vajadzībām starptautiskās konvencijas un testēšanas standarti būtu jāpiemēro to jaunākajā redakcijā.
  (2)
  Kopš pieņemts jaunākais tiesību akts, ar ko izdara grozījumus Direktīvā 96/98/EK, ir stājušies spēkā vairāki grozījumi starptautiskajās konvencijās un piemērojamos testēšanas standartos. Minētie grozījumi būtu jāiekļauj Direktīvā 96/98/EK.
  (3)
  Starptautiskā jūrniecības organizācija un Eiropas standartizācijas organizācijas tajā pašā laikā arī ir pieņēmušas standartus, tostarp sīki izstrādātus testēšanas standartus vairākām aprīkojuma iekārtām un ierīcēm, kuras uzskaitītas Direktīvas 96/98/EK A.2. pielikumā vai kuras, lai gan nav uzskaitītas, ir uzskatāmas par atbilstošām minētās direktīvas vajadzībām. Tāpēc šādas aprīkojuma iekārtas un ierīces būtu jāiekļauj A.1. pielikumā vai attiecīgā gadījumā jāpārceļ no A.2. pielikuma uz A.1. pielikumu.
  (4)
  Tāpēc Direktīva 96/98/EK būtu attiecīgi jāgroza.
  (5)
  Ir lietderīgi pārejas periodā atļaut turpināt laist tirgū un uzstādīt Kopienas kuģos aprīkojumu, uz ko tikko attiecinātas šās direktīvas harmonizētās prasības un kas saražots pirms šās direktīvas īstenošanas termiņa beigām.
  (6)
  Šajā direktīvā paredzētie pasākumi ir saskaņā ar atzinumu, ko sniegusi Kuģošanas drošības un kuģu izraisītā piesārņojuma novēršanas komiteja (COSS),
  IR PIEŅĒMUSI ŠO DIREKTĪVU.
  1. pants
  Direktīvas 96/98/EK A pielikumu aizstāj ar šīs direktīvas pielikumu.
  2. pants
  Aprīkojumu, kas A.1. pielikuma 1. slejā norādīts kā pārcelts no A.2. pielikuma un kas izgatavots pirms 2015. gada 14. augusta atbilstīgi tipa apstiprināšanas procedūrām, kuras pirms minētā datuma jau bijušas spēkā kādas dalībvalsts teritorijā, var turpināt laist tirgū un uzstādīt Kopienas kuģī līdz 2017. gada 14. augustam.
  3. pants
  1. Dalībvalstis vēlākais līdz 2015. gada 14. augustam pieņem un publicē normatīvos un administratīvos aktus, kas vajadzīgi, lai izpildītu šās direktīvas prasības. Dalībvalstis tūlīt dara zināmu Komisijai minēto noteikumu tekstu.
  Tās piemēro minētos noteikumus no 2015. gada 14. augusta.
  Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
  2. Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.
  4. pants
  Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
  5. pants
  Šī direktīva ir adresēta dalībvalstīm.
  Briselē, 2014. gada 18. jūlijā